efik
Store norske leksikon,Historie,Verdens historie og samtidshistorie,Afrika,Folkegrupper i Afrika
Efik er en folkegruppe i det sørøstlige Nigeria, nært beslektet med ibibio-folket både i språk og kultur; til sammen teller de to folkegruppene i overkant av 6 millioner (2004).
Tradisjonelt var de fiskere og handelsfolk. I perioden 1600–1850 var en rekke efik-landsbyer viktige sentre for handel med europeere, særlig slavehandel. Handelen var sentrert omkring en gruppe beslektede menn som formet «handelshus» (styrt av en sentral autoritet), som konkurrerte med andre «hus». Rike og mektige menn var medlemmer av et hemmelig selskap, Ekpe (Egbo), som øvde stor innflytelse i lokalsamfunnet. Ekpemasker er kjent for sin kunstneriske utførelse.En annen av de gamle efik-institusjonene var ufok nkuho, et hus der unge piker ble plassert for å få opplæring før de ble gift. Efikenes viktigste handelssenter var Old Calabar. Calabar er nå en viktig havneby og et senter for handel og administrasjon i denne delen av Nigeria. Les mer i Store norske leksikon ibibio Nigerias befolkning Nigeria